Gerry Adams løslates og slipper trolig siktelse
Politiet har sendt en mappe til påtalemyndigheten hvor detaljene om bevisene i saken er samlet. Det blir opp til påtalemyndighetens advokater å bestemme om bevisene er tilstrekkelige til at det kan tas ut tiltale mot Adams, skriver BBC. Gerry Adams ble pågrepet onsdag og ble avhørt på en politistasjon i Antrim i Nord-Irland om drapet på tibarnsmoren Jean McConville (37), som ble bortført og drept av IRA i 1972. Liket ble ikke funnet før i 2003. IRA mente McConville var informant for britene. Adams har hele tiden hevdet sin uskyld i saken. I 31 år har Adams vært leder for Sinn Féin. Han er en svært kontroversiell politiker, og i Nord-Irland er meningene om ham mange og sterke. Siden 2011 har han vært medlem av det irske parlamentet.
Sinn Féin-leder Gerry Adams løslates igjen etter å ha blitt holdt av politiet som har avhørt ham om en drapssak fra 1972.